Diari Oficial de la Generalitat Valenciana


Sumari del DOGV 6037, del 17-06-2009 (2009/7025)

RESOLUCIÓ de 29 d'octubre de 2008, de la Direcció General per al Canvi Climàtic, per la qual s'atorga a Moisés Martínez López l'autorització ambiental integrada per a una explotació d'engreix de ramat porcí al terme municipal d'Alpuente.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6037

Data del DOGV
:   17-06-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/7025


Data del document
:   29-10-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 29 d'octubre de 2008, de la Direcció General per al Canvi Climàtic, per la qual s'atorga a Moisés Martínez López l'autorització ambiental integrada per a una explotació d'engreix de ramat porcí al terme municipal d'Alpuente. [2009/7025]  
Vistos els documents que consten en l'expedient 068/06 IPPC, instruït a instància de Moisés Martínez López, a fi d'obtenir l'autorització ambiental integrada per a una explotació d'engreix de ramat porcí, al terme municipal d'Alpuente, s'emet aquesta resolució de conformitat amb els següents  
Antecedents de fet  
Primer. Amb data 22 de maig de 2006, Moisés Martínez López, amb DNI 23357497-N i domicili al carrer de La Almeza, número 78, de La Almeza, Alpuente, (València), va presentar en el registre general de la Conselleria de Territori i Habitatge una sol·licitud d'autorització ambiental integrada per a l'explotació porcina d'engreix, que es detalla en l'annex I.  
A la sol·licitud s'adjunta un informe de compatibilitat urbanística emés per l'Ajuntament d'Alpuente amb data 14 de març de 2006.  
Segon. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la idoneïtat de la documentació que acompanyava la sol·licitud.  
Tercer. Amb data 10 de novembre de 2006 es va rebre un informe de l'Ajuntament d'Alpuente sobre aquells aspectes de competència municipal.  
Quart. Amb data 27 de maig de 2008 es va rebre un informe favorable de la Confederació Hidrogràfica del Xúquer, subjecte al compliment de diverses condicions.  
Cinqué. Amb data 19 d'octubre de 2007 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, i es va publicar l'anunci corresponent en el Diari Oficial de la Comunitat Valenciana (núm. 5415).  
Durant el període d'informació pública no es van presentar al·legacions al projecte, ni en aquesta Conselleria ni en l'Ajuntament d'Alpuente, i així consta en l'expedient certificat de la informació pública.  
Sisé. Una vegada transcorregut el termini d'informació pública, amb data 28 de febrer de 2007 es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
Seté. Durant l'estudi de la documentació presentada es va determinar que, per la ubicació de l'explotació ramadera, part de la parcel·la 337 es troba inclosa dins dels terrenys catalogats com a forest d'utilitat pública número 40, Cerro de la Ceja de los Arcos. Mitjançant el Decret 156/2008, de 10 d'octubre, del Consell, pel qual es modifica el Catàleg de forests d'utilitat pública de la província de València, amb l'exclusió de 0,7740 ha de la forest Cerro de la Ceja de los Arcos i la inclusió en aquesta de 0,4130 ha i de 0,7001 ha en la forest las Lomas, números 40 i 41 d'aquest catàleg, respectivament, ambdues situades al terme municipal d'Alpuente i pertanyents al seu ajuntament, per la qual cosa queda resolt l'expedient d'exclusió.  
Huité. S'han incorporat a l'expedient els informes emesos pel Servei de Residus Industrials i pel Servei de Protecció de l'Ambient Atmosfèric, així com els informes de la Conselleria d'Agricultura, Pesca i Alimentació i de l'Ajuntament d'Alpuente.  
Nové. Amb data 24 d'octubre de 2008 es va fer el tràmit d'audiència a l'interessat.  
Deu. Amb data 28 d'octubre de 2008 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 068/06 IPPC de sol·licitud d'autorització ambiental integrada, promogut per Moisés Martínez López.  
Als fets anteriors són aplicables els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex 1 d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 9.3.b de l'annex 1 de la Llei 2/2006.   
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc  
Primer  
Concedir a Moisés Martínez López l'autorització ambiental integrada per a l'explotació d'engreix de ramat porcí, relativa al Projecte bàsic d'autorització ambiental integrada d'explotació porcina d'engreix, ubicada a la parcel·la 337 del polígon 23 del terme municipal d'Alpuente (València), que queda inscrita en el Registre General d'Instal·lacions IPPC de la Comunitat Valenciana amb el número 338-08/AAI/CV, condicionada al compliment dels requisits següents:  
1. Emissions atmosfèriques  
Les emissions difoses a l'atmosfera estimades per al conjunt de l'explotació són les següents:  
Contaminants Estimació d'emissió  
Metà total 28.652 kg/any  
Amoníac total 16.391 kg/any  
Òxid nitrós total 131 kg/any  
   
Respecte dels cremadors de gas butà emprats per a calefacció dels gorrins durant les primeres setmanes d'engreix, s'han de dur a terme les tasques de manteniment i revisió necessàries que n'asseguren el funcionament correcte, de manera que s'eviten males combustions que generen excés d'emissió de monòxid de carboni i incremats.   
2. Soroll  
Respecte al nivell de sorolls transmesos a l'exterior, caldrà complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
   
Cada cinc anys s'haurà de fer una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, en el perímetre de la instal·lació. Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
Una vegada finalitzada l'ampliació de la instal·lació, se'ls concedeix un termini de tres mesos perquè presenten l'informe de l'última auditoria acústica realitzada.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els informes complets d'aquestes.  
3. Olors  
Quan l'òrgan competent ho considere necessari, podrà requerir al titular de la factoria la realització d'una avaluació de la molèstia per les olors que genera, mitjançant el mesurament de les unitats d'olor, d'acord amb la norma UNE-EN 13193, i a les zones residencials d'afecció, el percentil 98 de les mitjanes horàries al llarg d'un any s'ha de limitar a cinc unitats d'olor.  
4. Abocaments  
4.1. Aigües residuals  
Les aigües residuals del procés procedeixen de les dejeccions dels animals i de l'aigua emprada en la neteja de les instal·lacions.  
El sistema escollit per a l'eliminació dels purins és l'evacuació hidràulica per mitjà de l'arrossegament de les dejeccions pel corrent líquid dels orins i l'aigua de neteja conjuntament fins a les fosses de les naus. Posteriorment, els purins són utilitzats com a adob orgànic en finques agrícoles de la zona.  
Les aigües residuals domèstiques són conduïdes fins a una de les fosses de purins, i són tractades conjuntament amb els purins.  
La Confederació Hidrogràfica del Xúquer ha emés un informe favorable sobre la gestió de les aigües residuals, amb les condicions següents:  
Respecte al tractament dels purins o fem generats pels animals es recorda que:  
D'acord amb la disposició addicional cinquena de la Llei 10/1998, de residus, la utilització com a fertilitzant agrícola d'aquests residus, quan es facen servir en el marc de les explotacions agràries, no tindrà la consideració d'abocament a l'efecte que estableix l'article 100 del text refós de la Llei d'aigües (Reial decret legislatiu 1/2001), i estarà subjecta a la normativa que a aquest efecte aprove el Govern i a les normes addicionals que, si s'escau, aproven les comunitats autònomes.  
En tot cas, les instal·lacions ramaderes han de disposar de femers o fosses de purins amb capacitat suficient per a emmagatzemar i estabilitzar les dejeccions abans de l'aprofitament posterior, per la qual cosa la falta d'impermeabilitat i estanquitat de les basses o depòsits d'emmagatzematge del fem o purins, així com la incorrecta aplicació agronòmica, quan aquesta siga la forma d'eliminació, podrà donar lloc a la incoació d'un expedient sancionador per infracció tipificada en la lletra f) de l'article 116.3 de la mateixa llei.  
En tot cas, es recorda al titular de l'activitat que té terminantment prohibit efectuar cap abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la conta  
minació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
5. Protecció del sòl i de les aigües subterrànies  
La gestió del fem de l'explotació està subjecta a les condicions que fixa el Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines, modificat pel Reial decret 3483/2000, de 29 de desembre, i la Llei 6/2003, de 4 de març, de ramaderia, així com a qualsevol altra normativa que s'aprove a aquest efecte.  
El nombre d'hectàrees aportat mitjançant un compromís escrit dels propietaris (129,137 ha), és suficient, atés que no se sobrepassa la quantitat de 170 kg de nitrogen per hectàrea i any, d'acord amb les recomanacions de la Directiva 91/676/CEE, de 12 de desembre, sobre protecció de les aigües contra la contaminació produïda per nitrats procedents de fonts agràries; l'Ordre de 29 de març de 2000, per la qual s'aprova el Codi valencià de bones pràctiques agràries, i el Reial decret 324/2000, de 3 de març, pel qual s'estableixen normes bàsiques d'ordenació d'explotacions porcines.  
Els purins només es podran distribuir sobre parcel·les explotades agrícolament i la ubicació de les quals assegure el compliment de les distàncies que s'han de respectar segons el que legalment estableix, pel que fa a la seua distribució, el Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines.  
La dosi d'aplicació s'haurà de calcular en funció de les característiques del cultiu i les característiques dels purins, i no han de superar en cap cas la quantitat de 170 kg de nitrogen per hectàrea i any.  
No s'ha de fer cap abocament que puga afectar el sòl o les aigües subterrànies.  
No es podran fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
6. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de Residus de la Comunitat Valenciana, i el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
La Llei 10/1998 de residus i la Llei 10/2000 de residus de la Comunitat Valenciana s'aplicaran supletòriament a la normativa sectorial per a la gestió de subproductes animals (animals morts i deixalles d'origen animal), que es regiran pel Reglament 1774/2002 del Parlament Europeu i del Consell, pel qual s'estableixen les normes aplicables als subproductes animals no destinats a consum humà, i pel Reial decret 1429/2003, de 21 de novembre, pel qual es regulen les condicions d'aplicació de la normativa comunitària en matèria de subproductes animals no destinats al consum humà.  
Pel que fa a la gestió dels residus sanitaris, caldrà ajustar-se al que disposa el Decret 240/1994, de 22 de novembre, pel qual s'aprova el Reglament regulador de la gestió dels residus sanitaris.  
6.1. Producció de residus  
S'autoritza la producció dels residus següents, sempre que la seua capacitat de generació anual siga de l'ordre de la magnitud que es detalla a continuació i la capacitat total de l'explotació detallada en l'annex I siga de 3.000 pocs d'engreix.  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
El centre productiu esmentat queda inscrit en el Registre de Xicotets Productors de Residus Perillosos de la Comunitat Valenciana.  
Una vegada finalitzada l'ampliació de la instal·lació, en el termini de tres mesos caldrà aportar una còpia dels documents d'acceptació dels residus produïts (perillosos i no perillosos), emesos per un gestor autoritzat. Aquests documents han de ser originals (o compulsats), han d'estar segellats pel gestor i han d'estar vigents.  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los.  
L'entrega d'alguns residus a l'ecoparc municipal es considera adequada si les quantitats de residu que es generen són de l'ordre que s'indica en la taula, sempre que aquests residus no procedisquen directament de l'activitat principal de la instal·lació i tinga l'autorització expressa de l'Ajuntament.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, reglament de residus tòxics i perillosos. Així mateix, d'acord amb l'article 16 del reglament esmentat, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, així com el número de document de control i seguiment utilitzat, si escau, i el gestor a qui s'entrega el residu.  
Els residus es podran emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es podran emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període hauran de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i s'ha de fer en un lloc cobert, amb sòl impermeable i sistemes de recollida de vessaments accidentals.  
Caldrà presentar un pla de prevenció i reducció de residus perillosos d'acord amb el que estableix la Llei 10/2000, de 12 de desembre, de residus de la Comunitat Valenciana (DOGV 15.12.2000), article 45 i disposició addicional quarta.  
Qualsevol modificació relacionada amb la producció de residus perillosos que implique un canvi en la caracterització, producció de nous residus i/o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els animals morts tindran la consideració de material de la categoria 2, d'acord amb el que estableix el Reglament CE 1774/2002, així com el Reial decret 1429/2003, de 21 de novembre de 2003, pel qual es regulen les condicions d'aplicació del reglament esmentat, per la qual cosa s'han d'arreplegar, transportar, identificar i eliminar segons el que estableix aquest reglament. Una vegada ampliada la capacitat de la instal·lació, en el termini de tres mesos caldrà aportar el contracte de retirada de cadàvers degudament actualitzat.  
L'emmagatzematge d'animals morts s'ha de fer en contenidors amb una capacitat adequada a les dimensions de l'explotació. Aquests contenidors s'han de mantenir en condiciones higienicosanitàries i de conservació adequades. El contenidor ha d'estar ubicat fora de la zona d'activitat ramadera, en un lloc de fàcil accés per al vehicle de transport. S'admeten congeladors que permeten emmagatzemar els cadàvers fins al moment de la recollida.  
Finalment, caldrà tenir un registre documental relatiu a la producció i utilització de fem (en el qual han de figurar la quantitat, la naturalesa, l'origen, la destinació, la freqüència d'arreplega, el mitjà de transport i el mètode de valorització o eliminació del fem gestionat, i s'hauran d'identificar les parcel·les i els cultius destinataris amb el detall que calga per a acreditar adequadament que la utilització del residu ramader com a fertilitzant orgànic es fa adequadament) i la retirada per part d'una empresa autoritzada de les baixes animals generades en l'explotació.  
7. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
En relació amb el possible dany ambiental ocasionat per l'activitat, caldrà aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada.  
Així mateix, quan es determine el cessament d'alguna de les unitats, caldrà desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat i no es produïsca cap dany sobre el sòl i el seu entorn.  
8. Altres condicions  
Les instal·lacions amb què s'ha de dotar l'explotació han de complir el que disposa l'article 5 del Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines, i l'article únic del Reial decret 3483/2000, de 29 de desembre, que el modifica.  
En relació amb les normes mínimes de benestar animal, cal tenir en compte el que estableix el Reial decret 1048/1994, de 20 de maig, relatiu a les normes mínimes per a la protecció de porcs.  
L'explotació i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte.  
9. E-PRTR  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
10. Impacte ambiental  
En tot el que no recull aquesta autorització ambiental integrada, caldrà ajustar-se al compliment dels condicionants establits en la declaració d'impacte ambiental de data 23 d'octubre de 2008.  
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
Abans de posar en marxa l'ampliació, el titular ha d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries d'acord amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que ha d'anar acompanyada de la documentació següent:  
- Certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació segons el Decret 29/2007, de 9 de març, de modificació del Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'acredite el compliment del contingut de l'autorització ambiental integrada.  
La documentació indicada més amunt serà revisada per l'administració a fi de comprovar-ne l'adequació i poder emetre la corresponent resolució d'autorització d'inici de l'activitat, sense perjudici de la tasca d'inspecció i vigilància que puga dur a terme l'òrgan ambiental que ha concedit aquesta autorització ambiental integrada.  
Quart  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Cinqué  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Sisé  
En tot el que no especifica aquesta resolució, caldrà ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, s'hi podrà presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 29 d'octubre de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Moisés Martínez López té una explotació porcina d'engreix al terme municipal d'Alpuente (València), composta per una nau existent amb capacitat per a 1.500 places, que vol ampliar amb una nova nau amb capacitat per a 1500 places, per la qual cosa la capacitat total de l'explotació després de l'ampliació serà de 3000 porcs.  
En el procés de l'activitat d'engreix, els animals arriben a l'explotació amb un pes mitjà de 18-20 quilograms, i hi romanen fins que arriben a un pes màxim de 90-100 quilograms. L'etapa d'engreix completa té una duració mitjana de quatre a quatre mesos i mig.  
Quan s'ha arribat al pes de sacrifici, els animals es carreguen en camions per a traslladar-los a l'escorxador. Després es neteja i desinfecta la nau. Posteriorment, s'efectua un buit sanitari, després del qual s'inicia un nou cicle.  
Per a l'emmagatzematge de pinso, disposa d'un total de dues sitges d'acer galvanitzat de 12.000 kg de capacitat cadascuna.  
La instal·lació disposa de ventilació i il·luminació natural a través de 28 finestres (una per quadra), en cadascun dels costats de la nau, a més d'un cavallet longitudinal en carener. A més, disposa d'il·luminació artificial mitjançant bombetes de 60 W.  
El subministrament d'aigua als porcs es fa per mitjà de canonades de polietilé alimentari i abeuradors integrats en tremuges holandeses, la qual cosa permet reduir el consum d'aigua al mínim, i per tant la reducció de purins.  
L'explotació disposa d'un abastiment d'aigua potable procedent de la xarxa municipal d'aigua, i el consum anual estimat és de 3922 m³/any. El titular disposa d'un certificat de l'Ajuntament d'Alpuente pel qual s'autoritzarà l'ampliació de la connexió a la xarxa d'aigua potable del municipi.  
Es considera que a les cobertes de les edificacions no hi haurà pols ni brutícies, per la qual cosa les aigües pluvials estaran netes i no caldrà instal·lar cap sistema per a la seua arreplega o canalització.  
Les aigües residuals sanitàries i de neteja de les instal·lacions es canalitzaran fins a les fosses i es gestionaran juntament amb els purins.  
Per a l'arreplega dels purins, tot el sòl de les cel·les està format per un engraellat compost per peces prefabricades de formigó armat i pretesat (reixes) davall de les quals està la fossa on s'arrepleguen les dejeccions dels animals. L'explotació tindrà un total de 2.356 m³ de volum d'emmagatzematge de purins; aquesta capacitat és suficient per a emmagatzemar les dejeccions durant el mínim de tres mesos que marca l'Ordre de 29 de març de 2000, de la Conselleria d'Agricultura, Pesca i Alimentació, per la qual s'aprova el Codi valencià de bones pràctiques agràries.  
Els purins es gestionaran per a ser usats com a adob orgànic en camps cultivats. D'acord amb els paràmetres que estableix l'annex I del Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines, l'explotació generarà un total de 6450 m³/any de purins equivalent a 21085 kg de nitrogen.  
La quantitat màxima de fem que cal aplicar serà aquella que continga un màxim de 170 kg/ any de nitrogen, de tal manera que seran necessàries un total de 127.94 hectàrees. La superfície agrícola vinculada a l'explotació, per a la valorització agronòmica d'aquest residu acreditada pel promotor, té un total de 129,137 hectàrees. S'aporta l'autorització dels propietaris de les parcel·les, amb la qual cosa no se supera la taxa màxima d'aplicació dels purins.